b'\n_START_ARTICLE_\nAlojz Turk\n_START_SECTION_\n\xc5\xbdivljenje in delo\n_START_PARAGRAPH_\nTurk je obiskoval dvorazredno osnovno \xc5\xa1olo v Stopi\xc4\x8dah (1899-1901), ter nadaljeval v Novem mestu (1901-1906), gimnazijo v \xc5\xa0entvidu pri Ljubljani (1906-1910) in 1911 do 1914 v Novem mestu. Najprej je en semester \xc5\xa1tudiral pravo, nato slavistiko, germanistiko in klasi\xc4\x8dno filolologijo na Dunaju (1914-1916), bil vmes 1916\xe2\x80\x931917 mobiliziran, a zaradi bolnih o\xc4\x8di odpu\xc5\xa1\xc4\x8den; nadaljeval s \xc5\xa1tudijem na Dunaju (1918-1920) in Zagrebu. Leta 1929 v Zagrebu doktoriral. Med \xc5\xa1tudijem je kot suplent slu\xc5\xbeboval na gimnaziji v Novem mestu (1918-1919), na Ptuju (suplent in za\xc4\x8dasni predmetni u\xc4\x8ditelj, 1920-1928) ter v Gospi\xc4\x87u (1929\xe2\x80\x931930), od 1930 pa do smrti pa je bil profesor slovenskega in srbohrva\xc5\xa1kega jezika ter knji\xc5\xbeevnosti v Novem mestu, s presledkom leta 1932, ko je bil v Mariboru in med 2. svetovno vojno, ko je bil 1942 zaprt in interniran v Italiji._NEWLINE_Turk je kot dijak objavil nekaj pesmi in proze v dija\xc5\xa1kem listu Izpod Gorjancev (1911\xe2\x80\x931912). Kot literarni zgodovinar je prvi\xc4\x8d nastopil leta 1923, ko je v Ljubljanskem zvonu objavil zapis o \xc4\x8dlanih nekdanje novome\xc5\xa1ke Zadruge in \xc4\x8dlanka o dveh Pre\xc5\xa1ernovih verzih. Nato je do 1933 tu objavil 9 sestavkov, ki se nana\xc5\xa1ajo na razne slovenske knji\xc5\xbeevnike, ko se je leta 1933 zamenjalo uredni\xc5\xa1tvo Ljubljanske zvona, pa je prenehal sodelovati. Vse do smrti je nato objavljal v drugih listih._NEWLINE_Turk je vzorno uredil gimnazijski arhiv v Novem mestu; pomagal tu snovati Muzejsko dru\xc5\xa1tvo in zbiral kulturnozgodovinsko ter etnografsko gradivo za lokalni muzej. Njegova nenavadno obse\xc5\xbena zapu\xc5\xa1\xc4\x8dina tvori jedro rokopisnega oddelka \xc5\xa1tudijske knji\xc5\xbenice Mirana Jarca v Novem mestu. Poleg \xc5\xa1tevilnih ekscerptov in zanesljivih prepisov vsebuje tudi korespondenco in arhivalije, ki se nana\xc5\xa1ajo na J.Trdino, D. Ketteja in druge, kar vse pri\xc4\x8da o nenavadni marljivosti in izjemni po\xc5\xbertvovalnosti.'